Orania Beweging reageer op bewerings van finansiële wanbestuur in die media – Orania.Biz
By de Koker Apr 25, 2019
Hoofnuus, Orania, politiek, SA-nuus, SAUK Nuus, Selfbeskikking	0 Comments
Die Orania Beweging en dié organisasie se president, Carel Boshoff, word by onlangse sensasionele mediaberigte genoem, ons reageer graag op hierdie bewerings.
Klagtes teen die president is onmiddellik hanteer
Dit is inderdaad die geval dat ŉ voormalige werknemer klagtes gelê het, soos wat deur Netwerk24 berig word. Die Orania Beweging het egter dadelik op hierdie klagtes reageer deur ŉ onafhanklike ondersoekpaneel aan te stel om dit te ondersoek. Die paneel het onder andere ŉ professionele forensiese ouditeur ingesluit, wat elke bewering met groot deeglikheid kon deurvolg. Die Uitvoerende Raad het juis die proses met soveel deeglikheid hanteer om seker te maak dat die klagtes op die regte wyse hanteer word.
Niemand is skuldig aan korrupsie nie
Die ondersoekspan het na ŉ deeglike ondersoek bevind dat nie die President van die Orania Beweging of enige ander personeellid hulle aan korrupsie skuldig gemaak het nie. Daar is wel bevind dat die bestuurstelsels leemtes laat en dat prosesse van stapel gestuur moet word om interne stelsels te verbeter. Die paneel het ŉ reeks aanbevelings gemaak wat betref hoe hierdie stelsels verbeter kan word, en dit na die Orania Beweging se Burgerraad verwys. Die Burgerraad vergader in Mei en die implementering en afhandeling daarvan is tans nog in proses. Dit is ook belangrik om te noem dat die Burgerraad in Februarie na ŉ skoon oudit die Orania Beweging se finansiële state goedgekeur het. Die tweedehandse voertuig wat aangekoop is, is baie spesifiek vir Carel en ander personeel se werksverwante ritte.
Die saak is buite konteks en voortydig aan die media gelek
Dit is betreurenswaardig dat ŉ persoon ŉ onafgehandelde saak sonder die nodige konteks na die media sou stuur en die motief hiervoor kan slegs as kwaadwillig beskou word. Die indruk wat die mediaberigte skep is dat oortredings van ŉ baie ernstige aard begaan is wat nie die geval is nie. Die mediaberigte het die potensiaal om die Orania Beweging groot skade te berokken. Die onderskeid tussen die Orania Beweging en Orania as dorp is belangrik, aangesien die twee afsonderlike instellings is.
ŉ Deursigtige en deeglike afhandeling
Die Orania Beweging verseker graag alle lede en belangegroepe dat ons omslagtig en deursigtig met ledegeld omgaan. Ons sien uit na die volledige afhandeling van die hele proses en daar sal deurlopend terugvoer gegee word aan belanghebbendes. Die Orania Beweging bedank ons lede vir hulle ondersteuning en positiewe reaksie.
Visepresident: Orania Beweging
Afrikaans Afrikaner bewerings Carel Boshoff finansiële wanbestuur gemeenskap korrupsie mediaberigte Orania Orania Beweging Orania Movement president Prof Carel Boshoff Suid-Afrika